钦定古今图书集成/明伦汇编/官常典/第490卷 > 盛彦师
## 钦定古今图书集成/明伦汇编/官常典/第490卷 > 盛彦师

按《唐书》本传，彦师者，宋州虞城人。少任侠，隋大业末
为澄城长。高祖兵至汾阴，彦师率宾客上谒，授行军
总管，从平京师，与史万宝镇宜阳。李密叛，谋出山南，
万宝惧，谓彦师曰：“‘密，骁贼也，以王伯当辅之，挟思东
归之士，非计出万全，不为也，殆不可当’。彦师笑曰：‘请
以数千兵为公枭其首’。万宝问计，答曰：‘兵诡道也，难
豫言’。”即引众逾洛水，入熊耳山，命士持满夹道，伏短
兵溪谷间。令曰：“贼半度乃击。”所部皆笑曰：“贼趋洛州，
何为备此？”彦师曰：“密声言入洛，其实走襄城就张善
相，我据其要，必擒之。”密果至，彦师横击，首尾不相救，
遂斩密及伯当，以功封葛国公，授武卫将军，镇熊州。
讨王世充也。彦师与万宝军伊阙，绝山南路。世充平，
为宋州总管。始，彦师入关，世充以陈宝遇为宋州刺
史，待其家不以礼。及是，彦师因事杀之，又杀平生所
恶数十家，州人震骇，皆重足立。徐圆朗反，诏为安抚
大使，战败，为贼所执。圆朗待之厚，令作书招其弟，使
举虞城叛。彦师为书曰：“吾奉使无状，为贼擒，誓死报
国。若宜善侍母，勿以我为念。”圆朗笑曰：“将军，壮士也。”
置之。武德六年，圆朗平，彦师得还。高祖以罪诛之。